KKP บวกแรง! ลุ้นประกาศกำไร Q3/59 โดดเด่น หลังบุ๊คกำไรขาย บล.เคเคเทรด
KKP บวกแรง! ลุ้นประกาศกำไร Q3/59 โดดเด่น หลังบุ๊คกำไรขาย บล.เคเคเทรด ล่าสุด ณ เวลา 10.53 น. ราคาอยู่ที่ 54.75 บาท บวก 3 บาท หรือ 5.80% สูงสุดที่ 55 บาท ต่ำสุดที่ 51.75 บาท มูลค่าซื้อขายที่ 571.73 ล้านบาท
22 ก.ย. 2559

ผู้สื่อข่าวรายงานว่า ราคาหุ้นธนาคารเกียรตินาคิน จำกัด (มหาชน) หรือ KKP ณ เวลา 10.53น. ราคาอยู่ที่ 54.75 บาท บวก 3 บาท หรือ 5.80% สูงสุดที่ 55 บาท ต่ำสุดที่ 51.75 บาท มูลค่าซื้อขายที่ 571.73ล้านบาท ขณะที่ดัชนีตลาดหุ้นไทยโดยรวมบวก 0.87%
 
โดย นายอดิศร มุ่งพาลชล รองผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) คาดว่า ผลการดำเนินงานของ KKP งวดไตรมาส 3/59 จะเติบโตได้ดีขึ้นกว่าไตรมาส 2/59 โดยในไตรมาส 3/59 คาดว่าจะมีการบันทึกกำไรจากการขาย บล.เคเคเทรด (ปัจจุบันเปลี่ยนชื่อเป็น บล.หยวนต้า) ขณะที่ธุรกิจการปล่อยสินเชื่อก็เริ่มดีขึ้นด้วย
อย่างไรก็ดี ไตรมาส 3/59 ผลการดำเนินงานของ KKP จะดีขึ้นมากเท่าไรนั้น ขึ้นอยู่กับการตั้งสำรองฯของแบงก์ด้วย ถ้าตั้งสำรองฯในสัดส่วนที่ใกล้เคียงหรือเท่ากับไตรมาส 2/59 ก็อาจจะทำให้ผลการดำเนินงานในไตรมาส 3/59 เติบโตเด่นได้ เพราะมีกำไรจากขายบล.เคเคเทรด
ขณะที่ตัวเลข NPL ของ KKP อยู่ที่ 6.1% ยังอยู่ในระดับที่สูงกว่าค่าเฉลี่ยของกลุ่มฯที่มีประมาณ 3 เท่า และราคาหุ้น KKP ในขณะนี้ก็ถือว่า”เต็มมูลค่า” แล้วเมื่อเทียบกับราคาเป้าหมายทางพื้นฐานที่ให้ไว้ที่ 53 บาท/หุ้น
 
ด้าน บล.ไอร่า ระบุในบทวิเคราะห์ แนะนำหุ้น KKP โดยให้เตรียม Follow Buy เหนือ 53 บาท เพื่อเล่นรอบใหญ่ แนวโน้มในระยะสั้นๆ ระดับราคากำลังทดสอบแนวต้านสำคัญ Downtrend Line ในรูปแบบ Flag ของแนวโน้มในระยะกลางที่บริเวณ 53 บาทซึ่งพร้อมโดน Break เพื่อเป็นสัญญาณซื้อระยะกลาง และจะมีแนวต้านเป้าหมายแรกที่บริเวณ 57 บาทเป็นอย่างน้อย พร้อมให้แนวรับ 51.50-51.30 บาท ส่วนแนวต้าน 55-57 บาท และมีจุดตัดขาดทุน 50 บาท            